b'\n_START_ARTICLE_\nMetakognitio\n_START_SECTION_\nMetakognitio teknologisessa oppimisymp\xc3\xa4rist\xc3\xb6ss\xc3\xa4\n_START_PARAGRAPH_\nTeknistyv\xc3\xa4ss\xc3\xa4 yhteiskunnassa kognitiiviset perustaidot, lukeminen, laskeminen ja kirjoittaminen eiv\xc3\xa4t en\xc3\xa4\xc3\xa4 riit\xc3\xa4, vaan menestymiseen tarvitaan yh\xc3\xa4 enemm\xc3\xa4n oppimaan oppimisen taitoja \xe2\x80\x93 meid\xc3\xa4n tulee osata oppia ja ajatella itsen\xc3\xa4isesti._NEWLINE_Tutkijat ja tutkimukset ovat osoittaneet, ett\xc3\xa4 heikkotaitoisen oppijan metakognitiivisia taitoja pystyt\xc3\xa4\xc3\xa4n kehitt\xc3\xa4m\xc3\xa4\xc3\xa4n ja n\xc3\xa4in edist\xc3\xa4m\xc3\xa4\xc3\xa4n h\xc3\xa4nen oppimistaan. Er\xc3\xa4\xc3\xa4n v\xc3\xa4lineen niiden kehitt\xc3\xa4miseen tarjoaa tekniikka. Oppijalle voidaan suunnitella tekniikan avulla oppimisymp\xc3\xa4rist\xc3\xb6, jossa oppija itse voi vaikuttaa tekemiens\xc3\xa4 teht\xc3\xa4vien vaikeusasteeseen, lis\xc3\xa4tietojen tarvitsemisajankohtaan sek\xc3\xa4 siihen, kuinka kauan h\xc3\xa4n kamppailee saman ongelman parissa. Oppijalle pystyt\xc3\xa4\xc3\xa4n tarjoamaan tekniikan avulla ymp\xc3\xa4rist\xc3\xb6, joka tukee h\xc3\xa4nen oppimistaan ja ohjaa h\xc3\xa4nen ajatteluaan niin, ett\xc3\xa4 h\xc3\xa4n voi ratkaista ongelmia, joihin h\xc3\xa4nell\xc3\xa4 ei itsen\xc3\xa4isesti olisi ollut mahdollisuutta.\n_START_SECTION_\nSosiaalisesti jaettu metakognitio\n_START_PARAGRAPH_\nNykyisin oppimista ei en\xc3\xa4\xc3\xa4 n\xc3\xa4hd\xc3\xa4 vain yksil\xc3\xb6llisen\xc3\xa4 prosessina, vaan sosiaalisten ja kulttuuristen tekij\xc3\xb6iden katsotaan liittyv\xc3\xa4n korkeammantasoisiin ajatteluprosesseihin. T\xc3\xa4st\xc3\xa4 yksi esimerkki on metakognition n\xc3\xa4keminen sosiaalisesti jaettuna metakognitiona. T\xc3\xa4m\xc3\xa4 tarkoittaa metakognition k\xc3\xa4sitteen laajentamista esimerkiksi tilanteisiin, joissa oppijat rakentavat tietoa yhdess\xc3\xa4 siten, ett\xc3\xa4 oppijoiden ty\xc3\xb6skentelyss\xc3\xa4 ilmenee metakognitiota, jota ei voida palauttaa vain yhden ihmisen metakognitioksi. Sen sijaan metakognitio rakentuu, kehittyy ja ilmenee yksil\xc3\xb6iden v\xc3\xa4lill\xc3\xa4 ja oppijoiden yhteisess\xc3\xa4 ajattelutoiminnassa. Sosiaalisesti jaettua metakognitiota on pyritty hy\xc3\xb6dynt\xc3\xa4m\xc3\xa4\xc3\xa4n teknologiapohjaisissa oppimisymp\xc3\xa4rist\xc3\xb6iss\xc3\xa4 sek\xc3\xa4 verkkoty\xc3\xb6skentelyyn osallistuvien oppijoiden v\xc3\xa4lisess\xc3\xa4 vuorovaikutuksessa._NEWLINE_Yksil\xc3\xb6n metakognitio ja sosiaalisesti jaettu metakognitio eiv\xc3\xa4t ole toisistaan irrallisia vaan osittain p\xc3\xa4\xc3\xa4llekk\xc3\xa4isi\xc3\xa4 ja vuorovaikutuksessa kesken\xc3\xa4\xc3\xa4n. Tulevaisuudessa olisi pohdittava, kuinka tekniikkaa voitaisiin hy\xc3\xb6dynt\xc3\xa4\xc3\xa4 entist\xc3\xa4 enemm\xc3\xa4n metakognition ilment\xc3\xa4misess\xc3\xa4 ja tukemisessa my\xc3\xb6s laajemmin kuin vain yksil\xc3\xb6n n\xc3\xa4k\xc3\xb6kulmasta.\n_START_SECTION_\nTeknisten oppimisymp\xc3\xa4rist\xc3\xb6jen ongelmia metakognition tukemisessa\n_START_PARAGRAPH_\nVaikka tekniikka voikin olla hyv\xc3\xa4 v\xc3\xa4line metakognition kehitt\xc3\xa4miseen, siin\xc3\xa4 on my\xc3\xb6s omat rajoituksensa. Oppijan saaman tuen on oltava hyvin tarkasti r\xc3\xa4\xc3\xa4t\xc3\xa4l\xc3\xb6ity\xc3\xa4 nimenomaan h\xc3\xa4nt\xc3\xa4 varten, jotta ohjelman antamat vihjeet eiv\xc3\xa4t olisi liian helppoja tai liian vaikeita. Oppijan saaman tuen pit\xc3\xa4\xc3\xa4 sijoittua heid\xc3\xa4n l\xc3\xa4hikehityksen vy\xc3\xb6hykkeeseens\xc3\xa4, jotta tuki paitsi tarjoaisi oppimisen kannalta oikea-aikaisia vinkkej\xc3\xa4 ja edist\xc3\xa4isi oppimista my\xc3\xb6s haastaisi oppijaa ajattelemaan itse.\n_START_SECTION_\nTaideteos metakognitiivisena artefaktina\n_START_PARAGRAPH_\nMetakognition k\xc3\xa4sitett\xc3\xa4 on hy\xc3\xb6dynnetty my\xc3\xb6s taiteidentutkimuksessa, erityisesti taiteen vastaanoton tutkimuksessa. Taideteosta on tarkasteltu metakognitiivisena artefaktina, joka ohjailee vastaanottajan (lukijan, katsojan) k\xc3\xa4sityksi\xc3\xa4 ja mielikuvia taiteen vastaanottokokemuksen aikana. Tarkastelutapa soveltuu niihin taiteenlajeihin, joissa vastaanotto tapahtuu ajan mittaan eli jotka perustuvat kerrontaan (kirjallisuus, n\xc3\xa4ytt\xc3\xa4m\xc3\xb6taide, elokuva, musiikki). Metakognitiivinen artefakti sis\xc3\xa4lt\xc3\xa4\xc3\xa4 esityksen omasta vastaanotostaan, ja teoksensa avulla tekij\xc3\xa4 ohjailee vastaanottajien arvailua ja pyrkii aikaansaamaan yleis\xc3\xb6ss\xc3\xa4 esteettisi\xc3\xa4 vaikutuksia.\n_START_SECTION_\nMetakognitiivinen terapia\n_START_PARAGRAPH_\nMetakognitiivinen terapia syntyi 1980\xe2\x80\x931990-luvun taitteessa, kun Adrian Wells alkoi tutkia, millaisia tiedonk\xc3\xa4sittelyprosesseja ilmenee psykologisissa ongelmissa. Toisin kuin esimerkiksi kognitiivisessa k\xc3\xa4ytt\xc3\xa4ytymisterapiassa, jossa tarkastellaan ajatussis\xc3\xa4lt\xc3\xb6j\xc3\xa4, metakognitiivisessa terapiassa huomio kiinnitet\xc3\xa4\xc3\xa4n ajattelumalleihin, jotka synnytt\xc3\xa4v\xc3\xa4t ja yll\xc3\xa4pit\xc3\xa4v\xc3\xa4t potilaan v\xc3\xa4\xc3\xa4ristyneit\xc3\xa4 k\xc3\xa4sityksi\xc3\xa4 ja mielikuvia.'